## La Generalitat reforça l’atenció a la dependència, les persones majors i la discapacitat amb un pressupost de més de 807 milions d’euros per a 2025

*** Es destinen més de 660 milions d’euros per a l’atenció primària i dependència
* S’aconseguixen els 21 milions d’euros per a un fons DANA específic de dependència destinat a atendre els més vulnerables dels municipis afectats
* S’inclou una inversió de més d’un milió d’euros amb un pla de xoc per a reduir les llistes d’espera per al reconeixement de la discapacitat**

La Vicepresidència Primera i Conselleria de Servicis Socials, Igualtat i Vivenda ha reforçat l’atenció a la dependència, les persones majors i la discapacitat amb un pressupost de més de 807 milions d’euros per a 2025.

Esta inversió té com a principals objectius enfortir l’atenció a la dependència amb la reducció de les llistes d’espera, millorar els recursos per a les persones majors i promoure l’autonomia i accessibilitat de les persones amb discapacitat.

La vicepresidenta primera i consellera de Servicis Socials, Igualtat i Vivenda, Susana Camarero, ha destacat que “esta inversió històrica reflectix el ferm compromís del Consell amb les persones més vulnerables garantint els recursos essencials”, ja que “és una prioritat també per a este Govern reduir les llistes d’espera per a millorar la qualitat de vida de les persones”, ha subratllat la vicepresidenta.

Pel que fa a l’atenció a la dependència i persones majors gestionada des de la Direcció General de Dependència i Persones Majors, s’assignen 660 milions d’euros per a atenció primària i dependència enfront dels 537 milions d’euros de l’any anterior.

Concretament, es registra un augment del 22 % respecte a 2024 en relació amb les prestacions econòmiques del sistema per a l’autonomia i atenció a la dependència, el qual arriba als 634 milions d’euros. Es preveu atendre 123.450 beneficiaris i incorporar 10.000 noves prestacions per a millorar la qualitat de vida de les persones dependents i de les seues famílies.

En esta línia pressupostària, la resposta a les conseqüències de la DANA es reflectix en la inversió d’enguany consignant més de 21 milions d’euros (21.169.040), en incloure un fons DANA específic de dependència per a atendre els municipis afectats. Esta inversió es destina a cobrir 3.798 noves prestacions i realitzar 2.367 revisions que continuen facilitant l’atenció de les situacions més urgents i vulnerables.

En este sentit, Susana Camarero ha recalcat la importància d’este fons, que “suposa una resposta econòmica, sobretot, per als qui han patit els efectes de la DANA, per a secundar-los i col·laborar amb la reconstrucció”.

**Més suport a les persones amb discapacitat**

Igualment, la cobertura de l’atenció de les persones amb discapacitat vorà augmentar el seu pressupost un 11 % respecte al període anterior. L’assignació per a este any 2025 serà de 58.417.180 euros enfront dels 52,6 milions de 2024.

Entre les mesures més destacades es troben els 6,4 milions d’euros destinats a programes per a promoure l’autonomia personal, la inversió dels quals es veu incrementada un 7 % (400.000 euros), i els 2 milions d’euros per a l’adaptació de vehicles sinistrats durant l’episodi de la DANA, amb l’objectiu de millorar l’accessibilitat i la mobilitat per a les persones amb discapacitat, així com fomentar el desenrotllament de la Llei d’accessibilitat universal.

Unes altres de les mesures que han vist incrementat el pressupost un 23 % (1.099.020 euros) són les relatives als recursos reservats als gastos de funcionament per a la valoració de la discapacitat. Per a dur-ho a terme, s’ha disposat un pla de xoc que permetrà reduir els temps d’espera en les valoracions, a través d’un contracte amb Tragsa, amb la qual cosa es millora l’eficiència administrativa.

Així mateix, Camarero ha destacat l’esforç realitzat des del Consell amb l’augment dels recursos dedicats a les persones amb discapacitat, que “contribuirà, en un grau més alt, a la millora de l’autonomia i accessibilitat de les persones amb discapacitat, ja que no és només una qüestió de recursos, sinó de justícia social”.

Finalment, Camarero ha assegurat que, amb este pressupost, la Generalitat mostra el seu compromís amb el benestar i la inclusió de totes les persones, “reforçant l’atenció als qui més ho necessiten i promovent una societat més justa i compromesa amb els majors”.

Fecha: 29/03/2025